Þegar litið er yfir 10 ára sögu Neyðarlínunnar – eða 1 - 1 - 2 - er þakklæti efst í huga . Þakklæti fyrir , hve mörgum hefur verið veitt skjót og rétt aðstoð . Þakklæti fyrir þá alúð , sem einkennt hefur skipulag og starfsemi hinnar einstæðu þjónustu , sem Neyðarlínan veitir . Á sínum tíma ríkti ekki einhugur um , hvernig staðið skyldi að því að stofna og reka Neyðarlínuna , þótt ekki væri deilt um nauðsyn neyðarnúmers . Fyrirmyndin að samræmdu neyðarsímanúmeri er fengin frá Alabama í Bandaríkjunum . Þar kom númerið 9-1-1 til sögunnar árið 1968 og hlaut síðan skjóta útbreiðslu í öðrum ríkjum Bandaríkjanna . Vísir menn segja , að Katrín Fjeldsted , læknir og þáverandi borgarfulltrúi , hafi orðið fyrst til að leggja fram tillögu um samræmt neyðarnúmer hér á landi , það var í borgarstjórn Reykjavíkur árið 1988 . Evrópusambandið fetaði í fótspor Bandaríkjanna og ákvað neyðarnúmerið 1-1-2 á svæði sínu . Við tengdumst því með samningnum um evrópska efnahagssvæðið og skömmu eftir að samningurinn um það gekk í gildi eða í mars 1995 samþykkti alþingi lög um samræmda neyðarsímsvörun . Samkvæmt lögunum skyldi ríkisstjórnin ekki síðar en 31. desember 1995 koma upp samræmdri neyðarsímsvörun fyrir Ísland til að sinna viðtöku tilkynninga um fólk og eignir í neyð og beiðnum um aðstoð lögreglu , slökkviliðs , björgunarsveita og sjúkraflutningaliðs og aðra neyðaraðstoð . Í samræmi við þetta hóf hlutafélagið Neyðarlínan störf hinn 1. janúar 1996 . Tillögurnar að baki félaginu byggðust á því , að stofnað yrði til víðtækrar samvinnu opinberra aðila , félagasamtaka og einkaaðila í öryggisþjónustu . Nú er Neyðarlínan að meirhluta í eigu ríkis og Reykjavíkurborgar . Hlutafélagsformið hefur frá upphafi tryggt fyrirtækinu nauðsynlegan sveigjanleika í síbreytilegu umhverfi , þar sem tækniframfarir eru örar . Eins og áður sagði voru ekki allir sammála um þetta form á sínum tíma . Þórhallur Ólafsson , þáverandi aðstoðarmaður dóms - og kirkjumálaráðherra og núverandi forstjóri Neyðarlínunnar , rökstuddi þessa tilhögun á þennan veg í Morgunblaðsgrein í mars 1996 : „ Tvær meginröksemdir voru fyrir því , að þessi kostur var valinn . Í fyrsta lagi var það sú hagræðing og sparnaður sem ríki og sveitarfélög nytu . Í öðru lagi að stuðla að sem víðtækastri samvinnu milli þeirra sem sinna neyðar - og öryggisþjónustu . “ Með reynsluna af 10 ára starfi Neyðarlínunnar í huga er augljóst , að farin var rétt leið með lögunum frá 1995 . Almenningur kunni strax vel að meta að þurfa ekki að muna nema eitt neyðarnúmer í stað þess að þekkja ekkert af þeim 145 númerum , sem það leysti af hólmi , og hlutafélagsformið hefur staðið undir væntingum . Innra starf Neyðarlínunnar hefur verið mótað af miklum metnaði og viðleitni til að tileinka sér sem best nýjustu tækni í því skyni að sinna verkefnum fyrirtækisins hratt og örugglega . Fljótt kom til sögunnar tölvustýrt kerfi til að auðvelda símsvörun og boðun viðbragðsaðila . Kerfið hefur þróast í áranna rás á þann veg að vera nú í fremstu röð slíkra kerfa í heiminum . Ákvarðanir um starfsemi Neyðarlínunnar hafa ekki aðeins reynst heilladrjúgar heldur einnig ákvörðun um staðarval fyrir hana í nábýli við slökkvilið í slökkviliðsstöðinni í Reykjavík – þar er nú hin öfluga samhæfingar - og stjórnunarmiðstöð , Björgunarmiðstöðin Skógarhlíð . Neyðarlínan tók strax við stofnun sína við símsvörun fyrir slökkviliðið og árið 2000 var sérstakri fjarskiptamiðstöð fyrir lögregluna valinn staður við Skógarhlíð og nýtti hún sér tölvukerfið , sem þróað hafði verið fyrir Neyðarlínuna . Um svipað leyti var nýtt fjarskiptakerfi á svonefndum TETRA-staðli tekið í notkun . Með þessu kerfi hefur tekist að stytta viðbragðstíma bæði lögreglu og sjúkraflutningamanna , eftir að boð berast frá Neyðarlínu . Ferilvöktun á ferðum lögreglu - og sjúkrabifreiða í gegnum TETRA auðveldar skjót viðbrögð . Í því skyni að efla og styrkja þetta öryggisfjarskiptakerfi var nýlega ákveðið að Neyðarlínan keypti fyrirtækið TETRA Ísland . Á undanförnum árum hefur sannast hér og annars staðar , að TETRA-kerfið er öðrum kerfum betra við stjórn neyðar - og björgunaraðgerða og vöktun viðbragðsaðila . Nú er nauðsynlegt að endurnýja miðbúnað kerfisins í takt við tæknibreytingar , fjölga sendum og skiptistöðvum í kerfinu . Með þessu eykst skilvirkni TETRA-kerfisins , en það nær nú vel austur fyrir Mýrdalsjökul og nokkuð langt norður eftir Vesturlandi , auk þess sem kerfið er notað á Eyjafjarðarsvæðinu og á Vestfjörðum í kringum Ísafjörð . Vöxtur Björgunarmiðstöðvarinnar Skógarhlíðar hefur ekki síður verið mikill og spennandi síðustu ár en þróun Neyðarlínunnar . Í Skógarhlíð eru nú til húsa auk þeirra , sem áður voru taldir Slysavarnafélagið Landsbjörg , almannavarnadeild ríkislögreglustjóra , vaktstöð siglinga , Landhelgisgæsla Íslands og tölvumiðstöð dómsmálaráðuneytisins . Þetta sambýli boðunar - og viðbragðsaðila er einstakt . Þar standa neyðarverðir 1-1-2 , og starfsmenn fjarskiptamiðstöðvar ríkislögreglustjóra , stjórnstöðvar landhelgisgæslu og vaktstöðvar siglinga vaktina allan sólarhringinn og þaðan er með öskömmum fyrirvara unnt að kalla út viðbragðsaðila til að takast á við brýn verkefni . Á vegum dóms - og kirkjumálaráðuneytisins hefur undanfarið verið unnið að smíði nýrra laga um almannavarnir . Innan skamms verður það lagt fram til kynningar og umræðu . Frumvarpið tekur mið af ávinningi undanfarinna ára og starfi Neyðarlínunnar og Björgunarmiðstöðvarinnar Skógarhlíðar . Ég vona , að víðtæk sátt megi nást um frumvarpið , svo að það hljóti greiða leið í gegnum alþingi . Stefnt er að því með frumvarpinu að skapa nýjan lagaramma um neyðarsímsvörun og lögfesta í fyrsta sinn ákvæði um samhæfingar - og stjórnunarmiðstöð , sem hafi yfirumsjón með aðgerðum við leit og björgun á landi , sjó og í lofti . Í miðstöðinni starfi fulltrúar lögreglu , slökkviliðs , landhelgisgæslu , heilbrigðisstofnana og björgunarsveita eftir því sem við á hverju sinni . Lagt er til , að dómsmálaráðherra skipi fulltrúa allra þessara viðbragðsaðila í samráðsnefnd miðstöðvarinnar , en nefndin afgreiði mál varðandi innra samstarf og útfærslur á einstökum viðbragðsáætlunum . Góðir áheyrendur ! Neyðarþjónusta hefur gjörbreyst á síðustu tíu árum . Ný lög um almannavarnarnir verða að endurspegla þá breytingu um leið og þau skapa nauðsynlegan sveigjanleika til að bregðast skynsamlega við framtíðarverkefnum . Tækniframfarir síðustu 10 ára eru meiri en nokkur gat spáð við stofnun Neyðarlínunnar , bæði í tölvum og fjarskiptum . Tæknin þróast enn og mun gera Neyðarlínunni kleift að sinna mikilvægum störfum sínum á enn hagkvæmari og virkari hátt . Samstarf þeirra , sem eru undir sama þaki við Skógarhlíð , mun einnig styrkjast . Hér á ráðstefnunni í dag gefst færi á því að draga saman reynslu síðustu ára , greina hana og leggja á ráðin um framtíðina . Ég þakka þeim , sem hér munu taka til máls og býð Jyrki Landsted , framkvæmdastjóra 1-1-2 í Finnlandi sérstaklega velkominn . Finnar standa framarlega á þessu sviði eins og svo mörgum öðrum og hafa nýlega endurskipulagt neyðar - og öryggisþjónustu sína . Á hverju ári eru hringingar í 1-1-2 um 300 þúsund og skráðar neyðarbeiðnir um 130 þúsund . Saga síðustu 10 ára geymir mörg atvik , þar sem árvekni og snarræði neyðarvarða 1-1-2 hefur bjargað mannslífum og hjálpað fólki í nauðum . Um leið og þetta starf er þakkað hér er gleðilegt að minnast þess , að kannanir sýna , að 96% þjóðarinnar lýsa ánægju með störf 1-1-2 , en aðeins 0,5% óánægju . Verði haldið áfram á sömu braut næstu 10 ár – geta menn fagnað glæsilegum árangri þá eins og við gerum hér í dag . Ég óska okkur til hamingju með Neyðarlínuna , og stjórn hennar , framkvæmdastjóra og starfsliði öllu innilega til hamingju með daginn .